鄭自明哀詞
作者：陳傅良
朝代：宋

paragraphs: 母曰余兒兮，吾莫知其何尤。
婦曰良人兮，吾曷爲罹此憂。
兄弟不以是咎兮，朋友稱其好脩。
恭不得其故兮，庸强名之曰命。
相彼下堂而貽戚兮，或結纓以順聽。
萬不同咸自取兮，曾二者孰失其正聲。
鬼神之所仇兮，人直躬焉是病。
胥屬鏤忽墮其前兮，屈魚腹以爲穽。
奇禍作於牖下兮，顧奚悲而宜慶。
嗟子何傷兮，獨余懷不能以自勝。
尚或相爾藐孤兮，天終焉其有定。